**Pressemeddelelse**

**Svendborg – Dage med Brecht 2018:**

**Uge 8 – 19/2-25/2 2018  
Brecht Drama Award, radiobiografpremiere   
– og de unge tager scenen tilbage**

Svendborg – Dage med Brecht kulturfestivalen har i år temaet ”Det gode” og alle aktørerne bag festivalen glæder sig til at sætte det gode under lup: hvad vil det sige at være god i dag og hvad er det gode menneske?

For at få plads til det hele fylder festivalen i år det meste af uge 8. Mandag d. 19. februar lægger vi ud med en spændende nyskabelse, ”Brecht Drama Award 2018”, og dagen efter er der Skandinavienspremiere på Brecht-forestillingen ”Forhøret over Lucullus”, en radiobiografforestilling med over 30 medvirkende og 2 kor. Det sker i Scalabiografens bløde stole og dybe mørke, mens surround-anlægget suger lytterne ind i et unikt lydunivers og tilbage til det gamle Rom, som viser sig at være særdeles aktuelt.

I år sætter festivalen et særligt fokus på ungdomsarbejdet med ”Take Back The Stage”, som vi præsenterer i samarbejde med Kulturregion Fyn. De unge talenter indtager både BaggårdTeatret og byens gader og pladser med deres bud på det gode menneske.

Ugen byder på en lang række underholdende og berigende oplevelser:

En ny, dansk opera, ”Den Fremmede”, med Opera Plexus kommer til Svendborg direkte fra Det Kongelige Teaters Scene Takkelloftet.

Baggårdteatret står for gæstespillet ”Udsigter Fra Min Bedstemors Køkken”, som spilles i private køkkener for 8-10 tilskuere, og Marianne Knorr kommer til byen og synger Brecht.

Der er udstillinger, nye tyske kortfilm og foredrag på Svendborg Bibliotek, kulturrejse med øl, weltschmerz og grove løjer på Fremtidsfabrikken 2, kort- og dokumentarfilm i Kino 34 i Robers Gård og Berliner Cabaret på Baggårdsteatret. For blot at plukke lidt i programmet, som offentliggøres 10. januar. Hele programmet kan ses på festivalens hjemmeside: [www.brechtfestival](http://www.brechtfestival) og følg i øvrigt med på Facebook: Svendborgdage med Brecht.

Yderligere oplysninger hos

Anneline Köhler Juul, formand for Svendborg – Dage med Brecht, tlf. 2857 9768 eller Peter Michaelsen, kasser, tlf. 27610585